​​​​​​​स्वाद 105 साल से एक जैसा; कई नेता और अभिनेता आ चुके यहां
Madhya Pradesh Zayka Special Story - (Jabalpur Deva Mangore Wala) बात मंगोड़े की हो और जबलपुर के देवा का नाम ना आए, ऐसा हो नहीं सकता। जबलपुर के बड़ा फुहारा में 1918 से चल रही इस दुकान में बनने वाले मंगोड़े के दीवाने सिर्फ जबलपुर में ही नहीं
बात मंगोड़े की हो और जबलपुर के देवा का नाम ना आए, ऐसा हो नहीं सकता। जबलपुर के बड़ा फुहारा में 1918 से चल रही इस दुकान में बनने वाले मंगोड़े के दीवाने सिर्फ जबलपुर में ही नहीं, बल्कि आसपास के कई जिलों के लोग हैं, जो कि जब कभी जबलपुर आते हैं, तो देवा के मंगोड़े जरूर खाते हैं।
यहां बनने वाले मंगोड़े का स्वाद आज भी वैसा ही है, जैसा कि 105 साल पहले था। पूर्व केंद्रीय मंत्री शरद यादव तो मंगोड़े के इस कदर शौकीन थे कि वे जब कभी जबलपुर आते तो यहां के मंगोड़े जरूर खाते। यही नहीं, राज्यसभा सांसद विवेक तन्खा, सांसद राकेश सिंह समेत कई कलाकार भी जब कभी यहां से गुजरते हैं, तो यहां से मंगोड़े खाए बिना नहीं रह पाते।
चौथी पीढ़ी संभाल रही दुकान
इस दुकान को 1918 में स्व. कनछेदी जैन ने शुरू किया था। उस समय 10 पैसे में 50 ग्राम मंगोड़े मिला करते थे। कनछेदी जैन के बाद दालचंद जैन और फिर देवेंद्र कुमार जैन ने दुकान चलाई। अब इनकी चौथी पीढ़ी के अतुल जैन यह काम कर रहे हैं। देवा की दुकान खुलने से पहले ही ग्राहक इंतजार करने लगते हैं कि कब मंगोड़े निकलें और हम खाएं।
खौलते तेल में हाथ डालकर निकालते हैं मंगोड़े
देवा मंगोड़े की चौथी पीढ़ी के सदस्य अतुल जैन भी कढ़ाही में खौलते तेल में हाथ से ही मंगोड़े निकालते हैं। उन्होंने ये हुनर अपने पिता देवा से सीखा था। हमने भी जब लोगों के जुबान से सुना कि कोई देवा के मंगोड़े हैं, जिनके मंगोड़े कई राज्यों में प्रसिद्ध हैं तो फिर हमने भी उसकी खासियत जानने दुकान जाने से पहले अतुल जैन के घर पहुंचे। यहां पर मंगोड़े के लिए छिलके वाली मूंग की दाल पीसी जा रही थी।
6 घंटे में तैयार होता है मसाला
अतुल की चाची सिलबट्टे से दाल पीस रही थीं तो वहीं उनके चाचा चटनी और मसाला तैयार कर रहे थे। मंगोड़े का मसाला और चटनी बनाने में जैन परिवार को सुबह 6 से दोपहर के 12 बज जाते हैं। मंगोड़े का मसाला तैयार हो जाने के बाद इसे दुकान ले जाया जाता है। यहां निकाले जाते हैं गरमा-गरम मंगोड़े।
परदादा के समय से ही प्रसिद्ध है दुकान
अतुल जैन ने बताया कि दुकान तो परदादा के समय से ही प्रसिद्ध थी, लेकिन जब से पिता जी ने दुकान संभाली तो साहित्यकारों, पत्रकारों, कलाकारों, व्यापारियों और हर वर्ग और हर धन के नागरिकों का जमघट लगने लगा। बताया जाता है कि एक साहित्यकार ने तो देवा के इस हुनर को देखते हुए एक पंक्ति लिख डाली थी कि "अवनी ही नहीं अंबर तक, चर्चा का विषय बना, बढ़ो कि सूरज की सूरज ठिठके, चांद सितारे पूछे राहें"।
लोगों की आदत में आ गया मंगोड़े खाना
देवा की शॉप में मंगोड़े के अलावा समोसे, भजिया और भाजीबड़ा भी बनाते हैं, पर इस सब के बीच मंगोड़े की बात ही कुछ और है। जबलपुर के संदीप बताते हैं कि सप्ताह में सिर्फ रविवार ही ऐसा दिन होता है, जब मैं देवा की दुकान नहीं आता हूं। नहीं तो छह दिन आना और सिर्फ मंगोड़े खाना, यह रुटीन में आ चुका है। जिस दिन मंगोड़े ना खाओ, तो लगता है कि कुछ अधूरा सा है।
ये भी पढ़िए- 
12 फीट उछालकर बनता है दोने वाला दही बड़ा
'इंदौर को लोग स्वच्छता की राजधानी ही नहीं, स्वाद की राजधानी भी कहते हैं। छप्पन ही नहीं, यहां सराफा भी घूमकर आइएगा।' ये शब्द हैं प्रधानमंत्री नरेंद्र मोदी के। जनवरी 2023 में हुए इंदौर में प्रवासी भारतीय सम्मेलन और ग्लोबल इन्वेस्टर्स समिट में आए मेहमानों से उन्होंने यह बात कही थी। तो जायके में आज सराफा का एक और जायका हम आपके बीच लाए हैं, वो है जोशीजी का फ्लाइंग दही बड़ा। कभी सिर्फ 50 पैसे से भी कम में मिलने वाला दही बड़ा आज 70 रुपए प्लेट (बड़े साइज का दोना) है। जितना इसका स्वाद लजीज है, इसे बनाने का तरीका उतना ही दिलचस्प। पूरी खबर यहां पढ़ें...
खजूर की चटनी में सर्व होती है क्रिस्पी आलू टिक्की
रतलाम का नाम आते ही तीखे स्वाद वाली रतलामी सेव और नमकीन का ख्याल मन में आ जाता है। सेव के अलावा रतलाम के ऐसे कई जायके हैं, जो विदेश में बसे लोगों तक के मुंह में पानी ला देते हैं। ऐसा ही एक जायका रतलाम के दो बत्ती इलाके में मिलने वाली खास आलू की टिक्की का है। जब इसे देसी घी में क्रिस्पी होने तक तला जाता है तो इसकी खुशबू चौराहे से गुजर रहे राहगीरों को दुकान तक खींच लाती है। दो बत्ती चौराहे पर पहुंचते ही इसकी महक आपको दुकान का पता बता देगी। पूरी खबर यहां पढ़ें
रत्ना की गुजिया, जिसके सीएम शिवराज भी मुरीद
होली पर सभी लोग गुजिया बनाते और खाते हैं। पहले गुजिया केवल घरों में बनाई जाती थी फिर दुकानों में मिलने लगी। जिस दुकान पर भी घर जैसा स्वाद मिला, लोग उसी के होकर रह गए। ऐसी एक दुकान शिवपुरी जिले के कोलारस में है। शिवपुरी जिले समेत प्रदेश और देश के कोने-कोने में पहुंचने वाली ‘रत्ना’ की गुजिया का नाम और स्वाद 40 साल से बरकरार है। यहां पढ़ें पूरी खबर...